Derfor kjemper de fremdeles om Bybanen

Hvorfor har det tatt så lang tid for politikerne å bli enige om hvor Bybanen skal gå?

Publisert Publisert 7. august 2015

Bybanen Foto: Ørjan Deisz

Denne artikkelen er over fem år gammel

Har du falt av i bybanesaken? Du er definitivt ikke alene.

Forrige uke ble det hele enda mer forvirrende, da Frp ombestemte seg ikke mindre enn tre ganger om hva de kan love velgerne i saken.

Når politikerne fortsatt diskuterer om Bybanen bør gå over Bryggen eller i tunnel, så er det fordi det spørsmålet ikke følger de vanlige skillelinjene i politikken.

Slik ble byrådet splittet

Vanligvis er partiene på venstresiden, som Arbeiderpartiet og SV, noenlunde enige. Det samme gjelder høyresiden, Høyre og Frp.

Midt i mellom et sted finnes partier som Venstre og KrF. For å få gjennom en sak i Bergen, er partiene avhengige av å få flertall i bystyret for sitt syn. Som regel er det partiene i midten som veksler mellom å være enige med venstresiden og høyresiden. Og som regel finnes det en avtale mellom noen partier om at de skal støtte hverandre i ulike saker for å få gjennomslag.

Men i bybanesaken har det ikke fungert slik.

Partiene som satt i byråd sammen, Høyre, Frp og KrF, skulle egentlig stå samlet. Problemet var bare at de var fullstendig uenige.

KrF ville ha Bryggen. Frp ville ha tunnel. Og politikerne i Høyre klarte ikke å bli enige om hva de ville.

(Redigering: Tim Christian Wassmo)

Vil ha omkamp

Saken ble etter hvert så prestisjefull at ingen ville gi seg.

Løsningen politikerne til slutt ble enige om, var en tunnel ved Kjøttbasaren i Bergen. Men ingen visste om den var mulig å bygge, og etter et halvt år bestemte politikerne seg for å ta omkamp. En slik tunnel var for komplisert og ville ta for lang tid.

Så hva skjer nå?

I dag vil flertallet av politikerne i bystyret ha Bybanen i tunnel. Begge de største partiene, Arbeiderpartiet og Høyre, er enige om det. Men de vil jo ikke samarbeide.

Og derfor er det ganske sannsynlig at flertallet ikke får viljen sin.

Bryggen i bytte mot makt

Arbeiderpartiet og Høyre er bitre fiender i valgkampen, og ønsker begge å ta makten i Bergen de neste fire årene. Fordi ingen av dem er store nok alene, trenger de å samarbeide med mindre partier som SV, Venstre eller KrF.

Og her kommer Bybanen i spill. Alle disse tre partiene vil ha den over Bryggen. Hvis de skal støtte enten Høyre eller Arbeiderpartiet i byråd, kan de sannsynligvis kreve å få Bybanen over Bryggen som takk.

I BTs valgpodcast 36,9 kan du høre valgekspertene Frank Aarebrot og Johan Giertsen snakke om akkurat dette.

Les også:

Fire tegn på at Miljøpartiet De Grønne kan gjøre et kjempevalg

Syv partier som trolig aldri kommer til makten

Dette er Brif

Publisert Publisert: 7. august 2015 15:36 Oppdatert: 20. august 2015 13:00